Numărul real al celor care au promovat examenul de bacalaureat este cu 14% mai mic decât cel anunțat de Ministerul Educației. În cifre absolute, stăm mai prost decât în urmă cu cinci ani.

„Rata de promovare înregistrată de absolvenţii care au susţinut probele acestui examen este de 71,4% (cu 4,7% peste rata de promovare din aceeaşi sesiune a anului trecut - 66,7%). Mai exact, au promovat 91.754 de candidaţi dintr-un total de 128.503 candidaţi prezenţi. În funcţie de anul şcolar în care au absolvit studiile liceale, 86.813 candidaţi promovaţi provin din promoţia 2016-2017 (77,8%, rată de reuşită din cei prezenţi), iar 4.941 de candidaţi provin din promoţiile anterioare (29,1%, rată de reuşită din cei prezenţi)”, este anunțul pozitiv al Ministerului Educației.

Mai mult, ministrul Liviu Marian Pop a precizat că “este un rezultat bun, însă este foarte important să avem în vedere și candidații care se vor prezenta la sesiunea a doua, în luna august. Trebuie, de asemenea, să discutăm aplicat structura acestui examen în viitoarea lege a educației”.

Depinde cine numără procentele…

Procentul prezentat de Ministerul Educației este supradimensionat față de cel real. În urmă cu o lună, pe 7 iunie, “România liberă” a arătat, citând surse ale Ministerului Educației, faptul că 159.326 de elevi sunt eligibili să susțină bacalaureatul. La acea dată, Liviu Pop nu era ministru. Raportând această cifră la numărul de absolvenți anunțat de Ministerul Educației, rezultă că în sesiunea de vară au promovat doar 57% dintre elevii eligibili pentru a da examenul de bacalaureat anul acesta. Ceea ce înseamnă că Ministerul Educației a umflat procentele de promovare la bacalaureat cu 14%, pentru că au calculat la numărul de elevi care s-au și prezentat la examen.

Anul trecut, s-au înregistrat 5.000 de elevi promovați mai puțin, iar Ministerul Educației a anunțat un procent de promovare de 67% (înainte de contestații).

Prin această metodă a raportării la numărul elevilor care se înscriu la bacalaureat, și nu la cifra totală a elevilor de 18 ani – unii fie au abandonat între timp școala, fie au ales să nu se prezinte la examene, ori au urmat școli postliceale de asistenți medicali sau în turism pentru care nu au nevoie de diploma de bacalaureat –, Ministerul Educației își cosmetizează procentele de promovare.

Elevi pierduți pe drum

Din 2012 încoace, Ministerul Educației prezintă cifre mai mari cu 10-20% decât în realitate. Pentru a înțelege șmecheria Ministerului Educației, trebuie spus că, în 2017, au promovat bacalaureatul 91.754 de elevi, iar în 2011 – când au fost introduse camerele video – cu 1.500 mai mulți, adică 93.000. Cu toate acestea, în 2017 a fost anunțat un procent de promovare de 71% (fals evident), iar în 2011 o rată de promovare de numai 46%. Cum este posibilă această anomalie? În 2011, procentul a fost corect raportat la cei 204.000 elevi eligibili să susțină bacalaureatul. Anul acesta raportarea s-a făcut la un număr mai mic de elevi – cu 70.000. Ministerul Educației a uitat să spună că în afara absolvenților de 12 clase care nu se prezintă, au rămas corigenți, ori sunt bolnavi a pierdut, în numai șase ani, socoteala câtorva zeci de mii de elevi.

Este imposibil de explicat, doar demografic, faptul că în urmă cu șase ani existau 204 mii de elevi eligibili să susțină bacalaureatul, iar în 2017 sunt 159 de mii. Despre ei, Ministerul Educației nu suflă o vorbă.

Cifrele de absolvenți au oscilat în ultimii ani astfel: 2011 – 93.000, 2012 – 77.400, 2013 – 99.000, 2014 – 89.000, 2015 – 104.000, 2016 – 86.000.

“Unii dintre elevi au sentimentul că dacă vor da examenele la toamnă subiectele vor fi mult mai ușoare, ceea ce nu este adevărat. Acest procent al elevilor care nu se înscriu la bacalaureat ar trebui să ne îngrijoreze dacă l-am compara cu cel de dinainte de 1989, când era aproape imposibil să pici examenul de bacalaureat. Dacă îl comparăm cu anii trecuți, procentul este aproximativ la fel”, ne-a precizat un specialist în educație. Și atunci, ne întrebăm retoric: unde au dispărut zecile de mii de elevi care nu mai apar în statisticile ministerului?